Փրկարարները գնահատում են իրենց անցած ուղին, 2 սեպտեմբերի, 2011, Անահիտ Սիմոնյան
Իրենց տոնին ընդառաջ` սեպտեմբերի 2-ին Շիրակի մարզի փրկարարները մամլո ասուլիս էին հրավիրել, որի ժամանակ անդրադարձան կառույցի անցած ուղուն, ոլորտում առկա խնդիրներն ու կատարած աշխատանքներին: ՇՄ փրկարարական վարչության բնակչության պաշտպանության բաժնի գլխավոր մասնագետ Էմմա Ներսիսյանն ասաց, որ 1961 թվականից Հայաստանում գործել է քաղաքացիական պաշտպանության շտաբը, սակայն 1988 թվականի երկրաշարժը բացահայտեց այն բացթողումները, որ կային քաղպաշտպանության ոլորտում:
Նրա խոսքերով, այդ ժամանակ ստեղծվել էր արտակարգ իրավիճակ, բայց բնակչության պաշտպանության ուղղությամբ տարվող աշխատանքները ցածր մակարդակի վրա էին, ինչն էլ հիմք հանդիսացավ Արտակարգ իրավիճակների վարչության ձեւավորման: Այն ստեղծվեց 1991 թվականին, իսկ 2005-ին վերանվանվեց ՀՀ տարածքային կառավարման նախարարության համակարգում գործող փրկարար ծառայության:
Մարզային փրկարարական վարչության փրկարար ջոկատի ջոկի հրամանատար Սերգեյ Դավոյանի խոսքերով, 1988-ի երկրաշարժի ժամանակ իրենք չունեին մասնագետներ, գույք եւ հանդերձանք փրկարարական աշխատանքներ կազմակերպելու համար եւ իրենց օգնության եկան այլ երկրների ներկայացուցիչներ, որոնցից էլ սովորեցին փրկարարական աշխատանքների իրականացումը:
Ս.Դավոյանը պատմեց, որ երկրաշարժից հետո մի խումբ լեռնագնացների մտահաղացմամբ ստեղծվեց մի խումբ եւ որոշվեց, որ դա պետք է լինի փրկարարական ջոկատ: 1990 թվականին ստեղծվեց «Գյումրի» ջոկատ ՀԿ-ն, որն աջակցել է Գյումրու փրկարարական ծառայությանը եւ համատեղ աշխատանքի շնորհիվ 1997 թվականի հոկտեմբերի 1-ին նույն կազմակերպության հիմքի վրա ձեւավորվեց արագ արձագանքնման փրկարարական ջոկատը` կազմված 101 հոգուց:
-2008 թվականին ՀՀ նախագահի հրամանով ստեղծվեց Արտակարգ իրավիճակների նախարարությունը, որի կազմում էլ այժմ գործում է փրկարար ծառայությունը: Այն պետական մարմին է, որն իրականացնում է փրկարարական, վթարավերականգնողական եւ հրդեհաշիջման աշխատանքներ: Արտակարգ իրավիճակների կանխման, բնակչության քաղպաշտպանության հարցում 20 տարիների ընթացքում մենք մեծ ձեռքբերումներ ենք ունեցել,-ասաց Է.Ներսիսյանը:
Փրկարարական աշխատանքների արդյունավետ իրականացման համար «Ճգնաժամային կառավարման ակադեմիայում» վերապատրաստվում են մասնագետներ մարզի ղեկավար կազմից` մարզպետարաններից, քաղաքային, գյուղական համայնքներից, քաղպաշտպանության կազմավորումների հրամանատարներից:
Ըստ Է.Ներսիսյանի, Հայաստանում իրականացվում է «Կառուցենք անվտանգ տեղական համայնքներ հարավային Կովկասում» ծրագիրը, որի նպատակը բնակչության քաղպաշտպանության ուղղությամբ միջոցներ ձեռնարկելն է: Ծրագիրն իրականացվել է մեր մարզի 9 համայնքներում::
Խոսելով ՇՄ փրկարարական վարչության տեխնիկական հագեցվածության մասին, Ս.Դավոյանն այն բավարար համարեց: 1997 թվականին ՇՄ-ին տրամադրվել է «Մերսեդես» հատուկ փրկարարական մեքենան, 2010 թվականին` «ՈՒԱԶ» ռուսական արտադրության մեքենան, որն օգտագործվում է փոքր պատահարների ժամանակ:
-Ճապոնիայի կառավարությունը Հայաստանին նվիրաբերել է 20 նոր`«Իսուզու» տիպի մեքենաներ, որոնք հատկացվել են Երեւանին: Դրանց շնորհիվ ակտիվացել են հրդեհաշիջման աշխատանքները: Այդ տիպի մեքենաներ ՇՄ-ին անհրաժեշտ չեն, քանի որ մեր տեղանքի համար ավելի արդյունավետ են աշխատում «Կամազ» մակնիշի մեքենաները,-ասաց Ս.Դավոյանը:
ՇՄ փրկարարական վարչության պետ Մարատ Սարիբեկյանի տեղեկացմամբ էլ, մարզն արդեն 100 տոկոսով ապահովված է ջրասուզակներով, որոնցով կարելի է սուզվել մինչեւ 40 մ խորությամբ: